ߝߊߙߊ߲߫ ߛߌ߬ߛߋ

ߝߊߙߊ߲߫ ߛߌ߬ߛߋ߫ ߕߘߍ߬ ߦߋ߫ ߞߎ߲ߓߌ߫ ߡߊ߲߬ߛߊ߫ ߡߊ߲߰ ߛߎߡߓߊ߫ ߛߌ߬ߛߋ߫ ߘߐ߯ߞߍ߫ ߣߴߊ߬ ߟߊ߫ ߛߏ߬ߝߊ߬ߞߎ߲ ߘߏ߫ ߟߋ߬ ߘߌ߫߸ ߊ߬ ߞߊ߬ ߡߍ߲ ߟߊ߫ ߞߎ߲ߓߌ߫ ߛߏ߬ߟߊ ߟߎ߬ ߞߊ߲߬ ߞߊ߬ ߥߊ߫ ߛߏ߰ߟߏ߲߬ߡߊ߲߰ ߘߍ߬ߡߍ߲߫ ߊ߬ ߟߊ߫ ߞߍ߬ߟߍ ߟߎ߬ ߡߊ߬ ߡߊ߲߬ߘߋ߲߫ ߞߍ߬ߟߍ ߝߍ߬.

 ߊ߬ ߛߊߓߎ ߟߎ߫ 
ߛߏ߰ߟߏ߲߬ ߝߎ߲ߘߌ ߡߍ߲ ߞߍ߫ ߘߴߊ߬ ߘߋ߲ ߠߎ߬ ߘߌ߫ ߞߊ߬ ߥߴߊ߬ߟߎ߫ ߘߌ߫ ߢߊߣߌ߲ߡߊߓߏߙߌ ߘߐ߫߸ ߏ߬ ߟߎ߫ ߞߊ߬ ߥߊ߯ߕߌ߫ ߞߍ߫ ߞߎ߲ߓߌ߫߸ ߡߊ߲߰ ߛߎߡߊ߲ߓߊ߫ ߛߌ߬ߛߋ߫ ߣߴߊ߬ ߘߐ߯ߞߍ߫ ߕߎ߲߬ߞߊ߫ ߡߊ߬ߡߘߎ߫ ߛߌ߬ߛߋ߫ ߟߎ߫ ߝߍ߬ ߞߎ߲ߓߌ߫߸ ߊ߬ ߣߴߊ߬ ߘߋ߲ ߠߎ߬ ߖߊ߲߬ߞߊ߬ߙߏ߬ߣߍ߲߸ ߏ߬ ߟߎ߫ ߞߵߊ߬ߟߎ߫ ߟߊ߫ ߥߊ߫ ߡߍ߱ߡߊ߬߸ ߛߏ߲߬ߖߘߊ߫ ߞߊ߬ ߡߍ߰ߡߊ߬ ߡߌߛߊ߫ ߕߎ߲߬ߞߊߙߊ߫ ߓߟߏ߫ ߡߌ߬ߘߊ߬ ߏ߬ ߟߋ ߘߐ߫. ߛߋ߬ߘߊ߬ߢߎ߰ ߕߊ߯ߡߊ ߟߎ߬ ߣߊ߬ ߛߏ߰ߟߏ߲߬ ߣߴߊ߬ ߘߋ߲ ߠߎ߬ ߦߋ߫ ߟߊ ߦߋ߲߬߸ ߞߊ߬ ߓߊ߲߫ ߞߊ߬ ߕߏ߫ ߊ߬ ߞߐߛߊߦߌߞߏ ߡߊ߬ ߡߊ߲߬ߘߋ߲߬, ߦߋ߲߬ ߡߊ߲߬ߛߊ ߞߊ߬ ߡߍ߱ߡߊ߬ ߞߟߍ߬ߓߏߟߏ߲ ߘߏ߲߬ ߊ߬ ߘߐ߯ߞߍ߫ ߓߟߏ߫߸ ߞߵߏ߬ ߞߴߊ߬ߟߎ߫ ߕߊ߫ ߡߊ߬ߜߍ߲ ߘߌ߫ ߡߊ߲߬ߘߋ߲߫ ߘߍ߲ߖߘߍߟߦߊ߫ ߞߟߍ ߘߐ߫.  

ߊ߬ߟߎ߬ ߛߋߣߍ߲ ߥߊ߬ߜ߭ߊߘߎ߰ ߞߎߓߋߘߊ ߟߊ߫ ߞߎ߲ߓߌ߫߸ ߦߋ߲߬ ߡߊ߲߬ߛߊ߫ ߡߊ߲߰ ߛߎߡߊ߲ߓߊ߫ ߛߌ߬ߛߋ߫ ߝߣߊ߫ ߞߵߊ߬ ߕߊ߫ ߞߟߍ߬ߓߏ߬ߟߏ߲߬ ߞߋߟߋ߲߫ ߓߐ߫ ߞߵߏ߬ ߞߴߊ߬ ߕߊ߫ ߡߊ߬ߜߍ߲ ߘߌ߫. ߞߟߍ߬ߓߏߟߏ߲߫ ߝߌ߬ߟߊ ߏ߬ ߟߎ߫ ߟߊߘߍ߬ߣߍ߲ ߞߍ߫ ߘߊ߫ ߛߏ߬ߟߊ ߢߐ߰ ߂߀߀߀ ߟߎ߫ ߟߋ߬ ߘߌ߫. ߒ߬ߓߊ߬ ߏ߬ ߟߎ߫ ߟߋ߬ ߥߟߌ߬ ߘߊ߫ ߡߎ߬ߕߎ߲߫ ߛߊ߫ ߕߊߓߏ߲߫ ߡߊߜߍ߲߫. 

 ߞߟߊߓߍ߲ ߠߎ߬ 
ߞߟߍ߬ߓߏߟߏ߲ ߏ߬ ߟߎ߫ ߟߋ߬ ߥߊ߫ ߘߊ߫ ߓߙߊ߬ ߛߏ߬ߛߏ߬ߞߊ ߟߎ߬ ߘߐ߫ ߕߊߓߏ߲߫ ߡߊߜߍ߲ ߘߐ߫߸ ߛߏ߲߬ߖߘߊ߫ ߞߊ߬ ߞߍ߬ߟߍ ߖߊ߬ߡߊߙߌ ߘߌ߫ ߦߙߐ ߏ߬ ߡߎ߰ߡߍ ߘߐ߫߸ ߞߍ߬ߟߍ ߛߏ߲ߛߙߏߡߊ߫ ߘߴߊ߬ ߘߐ߫ ߝߊ߲߭ ߝߌ߬ߟߊ ߕߍ߫߸ ߘߊ߬ߡߊ߲߬ߛߊ߫ ߞߍ߬ߟߍ ߓߘߊ߫ ߜߏߦߊ߫ ߛߏ߬ߛߏ߬ߞߊ ߟߎ߬ ߟߊ߫߸ ߊ߬ߟߎ߫ ߓߏ߬ߙߌ߬ ߘߊ߫ ߞߊ߬ ߞߟߊ ߞߘߐߞߊ߬߸ ߛߏ߰ߟߏ߲߬ߘߋ߲ ߞߊ߬ ߖߊ߬ߡߊߙߌ ߘߌ߫ ߞߏ߫ ߞߵߊ߬ߟߎ߫ ߛߊ߯ߘߊ߫. 

ߊ߬ߟߎ߫ ߞߊ߬ ߕߏ߲ ߕߊ߬ ߛߐ߱ߡߊ߬ ߞߊ߬ ߕߊߓߏ߲߫ ߛߏ ߡߊߜߍ߲߫ ߛߐ߰ߡߊ߬ߘߊ ߟߊ߫߸ ߕߊߓߏ߲߫ ߥߊ߬ߣߊ ߝߣߊ߫ ߟߊ߫ ߘߴߊ߬ߟߎ߫ ߞߊ߬ ߦߋ߲߬ ߠߋ߬ ߞߊ߬ ߛߌߟߊ ߕߊ߬ ߢߐ߲߮ ߝߍ߬ ߞߊ߬ ߕߊ߯. ߞߟߍ߬ ߝߟߐ ߏ߬ ߟߊߞߊ߬ߟߌ߬ߣߍ߲ ߛߎߡߊߥߙߏ߫ ߢߍ߫߸ ߊ߬ ߖߍ߬ߘߍ ߞߊ߬ ߞߟߍ߬ߓߏ߬ߟߏ߲߬ ߓߟߋߓߟߋ ߘߏ߫ ߘߐߓߍ߲߬ ߞߊ߬ ߥߵߊ߬ߟߎ߫ ߞߎ߲߭ߓߍ߲߬ ߣߍ߰ߓߏ߬ߙߌ߬ߦߊ߫߸ ߊ߬ߟߎ߫ ߢߊ ߟߊ ߢߐ߲߮ ߞߊ߲߬ ߌߞߘߐ߫߸ ߡߊ߲߰ߖߘߊ߫ ߞߊ߬ ߖߊ߬ߡߊߙߌ ߘߌ߫ ߞߍ߬ߟߍ ߟߊ߫߸ ߞߍ߬ߟߍ ߞߍ߫ ߘߊ߫ ߞߵߊ߬ ߕߏ߫ ߛߏ߬ߛߏ߬ߞߊ ߟߎ߬ ߟߊ߫߸ ߊ߬ߟߎ߫ ߓߏ߬ߙߌ߬ ߘߊ߫ ߥߊߘߌߥߊߘߌ߫. ߝߊߙߊ߲߫ ߕߘߍ߬ ߦߴߏ߬ ߕߊ߰ߙߋ ߘߏ߫ ߟߋ߬ ߘߌ߫.  

ߛߎߡߊߥߙߏ߫ ߞߐߛߊߦߌ ߞߊ߬ ߞߟߍ߬ߖߡߊ߬ߓߊ߫ ߟߊߘߍ߬߸ ߞߵߏ߬ ߟߊ߫ ߣߎ߲߬ߞߍ߬ߓߊ߫ ߞߊ߲ߕߍ߫ ߓߟߏߞߘߐߕߊ ߞߘߐ߬ߡߊ߲ ߞߊ߲߬߸ ߞߊ߬ ߖߡߊ߬ߙߌ߬ ߜߍߟߍ߲ ߘߴߊ߬ ߡߊ߬ ߞߴߊ߬ ߓߊ߫ ߓߍ߲߬ ߊ߬ߟߎ߫ ߘߌ߫ ߕߍ ߡߍ߲ ߘߐ߫߸ ߞߴߊ߬ ߦߋ߫ ߞߍ߬ߟߍ ߟߊߓߙߊ߬ ߊ߬ߟߎ߫ ߘߐ߫ ߦߋ߲߬. ߣߎ߲߬ߞߍ߬ߓߊ߫ ߣߊ߬ ߘߊ߫ ߓߙߊ߬ ߛߏ߲߬ߖߘߊ߬ ߣߴߊ߬ ߟߊ߫ ߞߟߍ߬ߓߏߟߏ߲ ߠߎ߬ ߘߐ߫ ߞߊ߲ߞߌߢߍ߫ ߛߏ߫ ߞߐߡߊ ߕߍ ߘߏ߫ ߘߐ߫ ߛߎ ߘߓߌ߬ߞߎߘߎ߲ ߘߐ߫߸ ߞߊ߬ ߓߙߊ߬ ߞߍ߬ߟߍ ߝߘߌ߫ ߟߴߊ߬ߟߎ߫ ߞߎ߲߬ߠߊ߫. ߞߊ߲ߕߎߙߋ߫ ߣߴߊ߬ ߞߐ ߟߊ߫ ߓߙߊ߬ߒ߬ߘߐ߬ ߞߟߍ߬ ߟߐ߲߸ ߞߎ߲ߓߌ߫ ߛߏ߬ߟߊ ߟߎ߬ ߟߊ߫ ߛߎ߫ ߘߐ߫ ߞߟߍ߫ ߟߐ߲ ߟߊߣߍ߲ ߏ߬ ߞߊ߲߬߸ ߏ߬ ߟߎ߫ ߟߋ߬ ߛߋ߫ ߘߊ߫ ߞߊ߬ ߖߎ߮ ߟߎ߬ ߟߊߢߐ߬ߣߌ߲߫ ߛߎ ߏ߬ ߘߐ߫. ߝߊߙߊ߲߫ ߛߌ߬ߛߋ߫ ߕߘߍ߬ ߦߋ߫ ߞߊ߲ߞߌߢߍ߫ ߞߟߊߓߍ߲ ߣߊ߲߬ߞߌ߲ ߘߏ߫ ߟߋ߬ ߘߌ߫. 

ߊ߬ߟߎ߬ ߣߌ߫ ߞߟߍ߬ߛߡߊ߬ߛߏ߲߬ߧߊ߬ߟߊ ߟߎ߬ ߓߍ߲߭ ߞߐ ߘߐ߫ ߞߊ߬ ߞߍ߬ߟߍ ߟߊߘߏ߲߬ ߛߓߌ߬ ߞߙߎ ߟߊ߫ ߞߊ߬ߡߊ߲߬ߖߊ߲߫ ߓߘߊ߸ ߞߟߍ߬ ߜߘߍ߫ ߟߊߥߟߌ߬ ߘߊ߫ ߦߋ߲߬ ߞߊ߬ ߥߊ߫ ߥߊ߫ ߓߙߊ߬ ߛߏ߬ߛߏ߬ߞߊ ߟߎ߬ ߘߐ߫ ߓߊ߲ߕߊ߲߫߸ ߏ߬ ߞߍ߫ ߘߊ߫ ߛߎ ߟߋ߬ ߘߐ߫߸ ߓߟߏߞߏ߬ߦߌ߬ߣߍ߲߫ ߞߘߎ߬ ߞߋߟߋ߲߫ ߠߋ߬ ߞߊ߬ ߛߎߡߊߥߙߏ߫ ߞߊ߲ߕߍ߫ ߞߎ߲߬ߠߊ߬ߘߌߦߊ߫ ߟߏ߲ ߏ߬ ߞߟߊߘߊ ߘߐ߫. ߒ߬ߓߊ߬ ߝߊߙߊ߲߫ ߕߘߍ߬ ߦߴߏ߬ ߕߊ߰ߙߋ ߘߏ߫ ߟߋ߬ ߘߌ߫. ߝߊߙߊ߲߫ ߕߘߍ߬ ߘߊ߫ ߞߙߌߣߊ߬ ߞߟߊߓߍ߲߫ ߥߎ߬ߣߊ߲߬ߞߏߙߏ߲ ߘߐ߫߸ ߞߊ߬ ߕߘߍ߬ ߛߎߡߊߥߙߏ߫ ߘߟߊߛߌ߱ ߘߐ߫ ߝߊߟߊ߲ ߠߊ߫. ߛߏ߬ߛߏ߬ ߞߟߊߓߍ߲ ߝߍ߬߸ ߝߊߙߊ߲߫ ߕߘߍ߬ ߘߴߏ߬ ߝߣߊ߫ ߘߐ߫ ߞߊ߬ ߞߍ߫ ߣߊ߲߬ߞߌ߲ ߘߏ߫ ߘߌ߫. ߝߊߙߊ߲߫ ߠߋ߬ ߞߊ߬ ߡߍ߱ߡߊ߬ ߕߊ߫ ߕߊ߲߬ߓߊ߬ ߟߊ߬ߕߊߡߌ߲ ߞߍ߫߸ ߞߊ߬ ߕߘߍ߬ ߖߏ߬ߡߊ߬ ߥߢߊ߫ ߣߌ߫ ߢߊ߬ߣߌ߲߬ߓߊ߫ ߞߏ߲ߞߢߊ߫ ߡߌ߬ߘߊ ߘߐ߫߸ ߞߊ߬ ߞߴߏ߬ ߟߎ߫ ߣߊ߲߬ߞߌ߲ ߘߌ߫.  

 ߦߟߌߡߊߛߙߋ ߟߎ߬ 
ߦߌߟߡߊ:ߣߊ߲߬ߕߌ߮
ߦߌߟߡߊ:ߡߊ߲߬ߘߋ߲߫ ߣߊ߲߬ߞߌ߲
ߦߌߟߡߊ:ߕߊߓߏ߲߫ ߞߟߊߓߍ߲
ߦߌߟߡߊ:ߣߍ߰ߓߏ߬ߙߌ߬ߦߊ߫ ߞߟߊߓߍ߲
ߦߌߟߡߊ:ߞߊ߲ߞߌߢߍ߫ ߞߟߊߓߍ߲
ߦߌߟߡߊ:ߓߊ߲ߕߊ߲߫ ߞߟߊߓߍ߲
ߦߌߟߡߊ:ߞߙߌߣߊ߬ ߞߟߊߓߍ߲
ߦߌߟߡߊ:ߛߏ߬ߛߏ߫ ߞߟߊߓߍ߲